
** Risalah ini merupakan kertas kerja yang saya bentangkan dalam seminar Motivation Is A 
Catalyst To Succeed yang diadakan pada 29 Julai 2007 di Universiti Antarabangsa Islam 
Malaysia, Bandar Indera Mahkota, Kuantan. 

Allah Subhanahu wa Ta'ala berfirman: 

Demi Masa! Sesungguhnya manusia itu dalam kerugian, kecuali orang-orang yang beriman dan 
beramal shalih, dan mereka pula berpesan-pesan dengan kebenaran serta berpesan-pesan 
dengan kesabaran. [al-'Ashr 103:1-3] 

Dalam ayat di atas, Allah Subhanahu wa Ta'ala menerangkan bahawa manusia sentiasa berada 
dalam kerugian kecuali mereka yang melakukan empat perkara: 

Beriman, iaitu memiliki aqidah yang sahih lagi kukuh terhadap Allah dan apa yang disyari'atkan 
oleh-Nya. 

Melaksanakan amal shalih. la bukan sekadar solat, puasa dan zikir, tetapi meliputi semua 
amalan yang shalih di dalam Islam seperti berbuat baik kepada ibubapa, menghubungkan 
silaturahim, cemerlang dalam pembelajaran dan profesional dalam kerjaya. 

Berpesan-pesan kepada kebenaran. Memberi nasihat, tunjuk ajar dan teguran kepada orang 
lain tentang apa yang benar dan apa yang salah. 

Berpesan-pesan kepada kesabaran. Memberi nasihat kepada orang lain agar sabar dalam 
menghadapi musibah serta sabar dalam melaksanakan perintah larangan Allah. 

Saya yakin para pembaca sekalian telah menghafal dan mengetahui maksud tiga ayat al-Qur'an 
di atas sejak dari kecil. Akan tetapi timbul satu cabaran hebat: Masa! Tidak cukup masa untuk 
melaksanakan keempat-empat tuntutan dalam ayat tersebut. Mengapakah Allah Subhanahu wa 
Ta'ala bersumpah dengan masa padahal tuntutan-tuntutan yang disebut-Nya selepas sumpahan 
tersebut amat sukar dicapai kerana keterbatasan masa? 

Sebenarnya apabila Allah Subhanahu wa Ta'ala mengaitkannya dengan masa, bererti masa 
merupakan faktor utama dalam menentukan sama ada keempat-empat tuntutan tersebut 
berjaya kita capai atau tidak. Dalam erti kata lain, sesiapa yang memiliki pengurusan masa 
yang efisyen akan mampu mencapai tuntutan-tuntutan tersebut sehingga akhirnya menjadi 
orang yang beruntung. Sebaliknya sesiapa yang tidak memiliki pengurusan masa yang efisyen, 
dia akan gagal sehingga akhirnya menjadi orang yang rugi. 

Melalui tulisan ini, saya ingin berkongsi dengan para pembaca sekalian tentang bagaimana 
mengurus masa secara efisyen. la amat mudah, hanya terdiri dari lima langkah, la amat 
ringkas, hanya memerlukan lima belas minit dari masa anda. Akan tetapi ia amat penting, 
penentu sama ada anda menjadi orang yang beruntung atau rugi. 


Langkah # 1: Menyedari Bahawa Masa Adalah Tetap. 


Berhenti sekejap dan lihat kepada jam anda. Sama ada jam tangan, jam talifon bimbit atau jam 
di dinding. Sama ada jam yang menggunakan jarum atau angka digital. Terdapat pelbagai jenis 
jam dan pelbagai jenis reka bentuk, dengan kepelbagaian yang tidak mampu kita hitung. Akan 


tetapi dalam kepelbagaian tersebut, terdapat sesuatu yang sama, sesuatu yang tetap, laitu, 60 
saat = 1 minit, 60 minit = 1 jam dan 24 jam = 1 hari. 

Formula di atas tidak dapat diubah atau diperlahankan. Kita tidak boleh mengubah agar dalam 
satu hari ada 30 jam. Kita tidak boleh memperlahankan agar 100 saat menjadi satu minit. 
Ringkasnya, masa adalah sesuatu yang tetap. Lalu bagaimanakah kita hendak melebihkan 
masa supaya dapat mencapai keempat-empat tuntutan dari surah al-'Ashr? 

Jawapannya, kita tidak boleh melebihkan masa kerana ia adalah tetap. Sebaliknya kita boleh 
ubah perkara-perkara yang kita lakukan kerana ia tidak tetap. Salah satu sebab utama orang 
menghadapi masalah keterbatasan masa ialah kerana mereka melakukan terlalu banyak 
perkara. Sikap inilah yang perlu diubah, dari melakukan banyak perkara kepada melakukan 
hanya beberapa perkara. 

Sebagai contoh, seorang pelajar pusat pengajian tinggi mungkin melakukan perkara-perkara 
berikut sehingga menghadapi keterbatasan masa: 

- Belajar jurusan yang diambil. 

- Menyertai sesi latihan Kick Boxing setiap petang, dua kali seminggu. 

- Menyertai kelab bahasa Inggeris. 

- Menyertai pasukan sukarelawan menziarahi rumah orang kurang upaya setiap hari Ahad. 

- Ahli panel rekabentuk grafik untuk risalah bulanan fakulti yang diterbitkan setiap bulan. 

- Bermain untuk pasukan badminton asrama. 

- Menghadiri kuliah-kuliah agama yang dianjurkan oleh masjid di kampus setiap hari. 

- Menganjurkan usrah untuk pelajar-pelajar yang baru masuk ke kampus setiap malam Jumaat. 

- Menjadi wakil penjual kad tambah nilai talifon bimbit untuk syarikat 015-xxx xxxx. 
Perkara-perkara di atas hendaklah diubah dan dikurangkan, umpama: 

- Memberi tumpuan menuntut ilmu agama. 

- Memberi tumpuan kepada jurusan yang diambil. 

- Memberi perhatian kepada hal-ehwal ibubapa di kampung. 

- Menyertai hanya satu aktiviti sukarelawan di kampus. 

- Kenyataan saya di atas mungkin memeranjatkan. Bukankah lagi banyak yang dilakukan, lebih 
baik dan berjaya seseorang itu? Saya berkata, kenyataan tersebut sekali pun masyhur, perlu 
dipertimbangkan semula. Banyak tidak semestinya berjaya, sedikit tidak semestinya gagal. 

Ingat! Masa adalah tetap. Melakukan banyak perkara dalam masa yang tetap menyebabkan 
perkara-perkara yang dilakukan tidak mencapai kualiti yang terbaik. Malah adakalanya cukup 
syarat sahaja. Semua ini akhirnya melahirkan perasaan tidak puas hati, kekecewaan dan 
kehilangan motivasi. Sebaliknya melakukan beberapa perkara dalam masa yang tetap 
menyebabkan perkara-perkara yang dilakukan mencapai kualiti yang baik. Ini akhirnya 
melahirkan perasaan kesyukuran, puas hati dan motivasi untuk melakukan yang lebih baik pada 
masa akan datang. 


Langkah # 2: Fokus Dan Prioriti, Bukan Rambang Dan Suka Hati 


Sebab kedua yang menyebabkan keterbatasan masa adalah sikap melakukan perkara-perkara 
secara rambang dan suka hati, tidak secara fokus dan berprioriti. Ditegaskan bahawa individu 
muslim yang berjaya bukanlah seorang yang melakukan banyak perkara, tetapi adalah seorang 
yang melakukan beberapa perkara dan dia melakukannya secara fokus dan berprioriti. 

Fokus maksudnya memberi tumpuan kepada sesuatu perkara secara mendalam sehingga 
menguasainya secara luas. Prioriti maksudnya menimbang sesuatu perkara, sama ada patut 
didahulukan atau dikemudiankan, sama ada patut dipertamakan atau diletakkan di tangga 
kedua, ketiga dan seterusnya. 

Sebagai contoh, menuntut ilmu agama hendaklah difokuskan kepada aqidah kerana aqidah 
yang sahih lagi kukuh menjamin kejayaan seorang muslim di dunia dan akhirat. Menuntut ilmu 
agama hendaklah diberi prioriti kerana seseorang yang memahami Islam secara benar akan 
menjadi individu yang berjaya, bukan sahaja dari sudut agama tetapi juga dari sudut 
pembelajaran, kerjaya dan motivasi diri. 

Memberi fokus dan prioriti kerana ilmu agama tidak bererti mengabaikan ilmu duniawi. Seorang 
muslim yang memiliki aqidah yang sahih lagi kukuh serta kefahaman Islam yang benar akan 
mengetahui bahawa Islam amat menuntut agar dia menjadi seorang yang profesional dalam 
urusan duniawi. Dia mengetahui firman Allah Subhanahu wa Ta'ala: 

Dan katakanlah: "Beramallah kamu, maka Allah dan Rasul-Nya serta orang-orang yang beriman 
akan melihat apa yang kamu amalkan; dan kamu akan dikembalikan kepada (Allah) Yang 
Mengetahui perkara-perkara yang ghaib dan yang nyata, kemudian Dia (Allah) akan 
menerangkan kepada kamu apa yang kamu telah amalkan." [al-Taubah 9:105] 

Dia mengetahui sabda Rasulullah shallallahu 'alaihi wasallam: 

Sesungguhnya Allah Ta'ala mengasihi jika seseorang itu beramal, dia beramal dengan 
Cemerlang. (Sahih: Dikeluarkan oleh al-Baihaqi dan dinilai sahih oleh Mokhtar Ahmad an-Nadwi dalam Jami' li 
Syu'ab al-l man, hadis no: 4930 (Bab Tentang Amanah...)) 

Firman Allah yang bermaksud "Beramallah kamu...” adalah fi'il amr yang berupa satu perintah. 

Ini menunjukkan kewajipan untuk kita beramal. Sementara perkataan "amal" bukanlah terhad 
kepada solat, puasa dan zikir tetapi meliputi semua aktiviti yang selari dengan Islam termasuk 
menuntut ilmu duniawi dan berkerja dalam jurusan duniawi. Sesiapa yang berpendapat 
perkataan amal hanyalah solat, puasa dan zikir, bererti dia masih berpegang kepada kefahaman 
sekularisme yang memisahkan antara agama dan dunia. 

Menyentuh tentang sekularisme, fahaman ini telah banyak mempengaruhi umat Islam pada 
masa kini. Di satu sudut kita akan temui orang yang hanya memberi tumpuan kepada agama 
hingga mengabaikan dunia. Di sudut yang lain kita temui pula orang yang hanya memberi 
tumpuan kepada dunia sehingga mengabaikan agama. Amat sedikit untuk ditemui orang yang 
memberi tumpuan kepada agama dan dunia sehingga mencapai kecemerlangan dalam kedua- 
duanya. 

Seterusnya amal tersebut kita lakukan sebaik mungkin, sesempurna mungkin. Ini kerana dari 
sudut aqidah, kita mengetahui bahawa Allah Subhanahu wa Ta'ala dan Rasulullah shallallahu 
'alaihi wasallam melihat apa yang kita lakukan. Seolah-olah, Allah dan Rasulullah hadir 
mengawasi apa yang sedang kita lakukan. Kemudian di Hari Akhirat kelak ...(Allah) akan 
menerangkan kepada kamu apa yang kamu telah amalkan." Sudah tentu semua ini akan 



menyebabkan kita malu untuk melakukannya secara enteng atau sekadar melepaskan batuk di 
tangga. Sebaliknya kita akan melakukannya sesempurna mungkin kerana: "Sesungguhnya 
Allah Ta'ala mengasihi jika seseorang itu beramal, dia beramal dengan cemerlang." 

Oleh itu, langkah kedua dalam mengurus masa ialah memberi fokus dan prioriti dalam 
beberapa perkara yang dilakukan sehingga setiap detikan saat memiliki nilai dan manfaat. 
Keberadaan masa yang sentiasa tetap menyebabkan kita tidak mampu untuk mensia-siakannya 
dengan sikap yang rambang dan suka hati. 


Langkah # 3: Menyedari Bahawa Masa Tidak Menunggu Sesiapa 


Sekali lagi saya ingin meminta para pembaca merenung kepada jam. Perhatikan bahawa ia 
sentiasa bergerak. J ika ia terhenti kerana kehabisan bateri atau kerana anda menghentikannya, 
jam-jam yang lain tetap bergerak. Semua ini mengarah kepada satu kesedaran yang amat 
penting, iaitu masa tidak menunggu sesiapa. 

Saya yakin semua orang tahu akan hakikat ini. Akan tetapi kadangkala kita melakukan perkara- 
perkara yang memberi gambaran seolah-olah masa menunggu kita. Seolah-olah masa berhenti 
sementara bagi membolehkan kita melakukan perkara-perkara tersebut. Apakah perkara- 
perkara yang saya maksudkan itu? Berikut saya kemukakan beberapa contoh: 

- Menyambung tidur selepas solat Subuh pada hari cuti. Jika hari Isnin hingga Jumaat bangun 
pukul 5.45 pagi, solat Subuh berjamaah dan terus ke kuliah atau pejabat, maka pada hari cuti 
bangun dilewatkan hingga pukul 8 atau 9 pagi. Ada juga yang melanjutkannya hingga siang 
hari. 

- Meluangkan masa antara 1 hingga 2 jam membaca surat khabar. 

- Menonton orang lain bersukan, seperti menonton perlawanan bola sepak, futsal, hoki, tenis 
dan sebagainya. 

- Beriktikaf di hadapan kaca TV, purata antara 1 hingga 3 jam setiap hari. 

Keluar makan bersama rakan-rakan dengan tempoh yang lama, purata antara 1 hingga 2 jam. 

Contoh-contoh di atas adalah segelintir dari sekian banyak perkara yang kita lakukan yang 
sebenarnya merupakan satu kesia-siaan masa. Istilah seerti baginya ialah pembaziran masa 
dan pembaziran, sama ada melibatkan masa, wang, kesihatan, pemikiran dan perbuatan, 
adalah suatu tindakan yang tidak sepatutnya menjadi ciri-ciri seorang muslim. Ini kerana: 

Sesungguhnya orang-orang yang membazir itu adalah saudara-saudara syaitan, [al-lsra' 
17:27] 

Di sini saya tidak bermaksud untuk menyuruh para pembaca sekalian mengabaikan perkara- 
perkara di atas. Jika anda ingin tidur lebih untuk merehatkan minda dan tubuh pada hari cuti, 
lakukanlah ia pada waktu siang dan bukan pada waktu pagi. Waktu pagi adalah saat yang 
penuh keberkatan untuk kita lakukan aktiviti yang bermanfaat. Rasulullah shallallahu 'alaihi 
wasallam pernah berdoa: 

Ya Allah! Berkatilah umat aku pada pagi hari. (Sahih: Dikeluarkan oleh Abu Daud dan dinilai sahih oleh al- 
Albani dalam Shahih Sunan Abu Daud, hadis no: 2606 (Kitab al-Jihad, Bab berangkat pada waktu pagi)) 

Ada pun waktu siang, maka Rasulullah shallallahu 'alaihi wasallam berpesan: 

Tidurlah (sebentar) pada siang hari kerana sesungguhnya syaitan-syaitan tidak tidur pada siang 

hari. (Sanad Hasan: Dikeluarkan oleh Abu Nu'aim dan sanadnya dinilai hasan oleh al-Albani dalam Silsilah al-Ahadits 
al-Shahihah, hadis no: 1647) 

Merujuk kepada surat khabar, anda sudah mendapat berita dengan hanya membaca beberapa 
perenggan pertama bagi setiap laporan. Kemudian jika anda membacanya dengan manhaj 
fokus dan prioriti, 80% dari laporan yang dikemukakan boleh diabaikan. Semua ini 
membolehkan anda khatam membaca surat khabar dalam masa 15 minit sahaja. 

Ada pun sukan, maka Islam menganjurkan kita untuk bersukan demi kekuatan dan kesihatan. 
Berkenaan kekuatan, Rasulullah shallallahu 'alaihi wasallam bersabda: 

Seorang mukmin yang kuat lebih baik dan dicintai oleh Allah berbanding mukmin yang lemah. 
(Sahih: Dikeluarkan oleh Muslim dalam Shahihnya, hadis no: 2664 (Kitab al-Qadar, Bab suruhan untuk bersifat 
kuat...)) 

Ada pun kesihatan, Rasulullah shallallahu 'alaihi wasallam lazim berdoa: 

Ya Allah! Aku memohon kepada Engkau kesihatan yang baik di dunia dan akhirat. Ya Allah! Aku 
memohon kepada Engkau keampunan dan kesihatan yang baik dalam urusan agamaku, 
duniaku, ahli keluargaku dan hartaku. (Sanad Sahih: Dikeluarkan oleh Ahmad dan sanadnya dinilai sahih 
oleh Syu'aib al-Arna'uth dan rakan-rakan dalam semakan mereka ke atas Musnad Ahmad, hadis no: 4785 (Musnad 'Abd 
Allah bin ‘Umar)) 

Walaubagaimana pun bezakan bahawa Islam menganjurkan kita bersukan dan bukan menonton 
orang lain bersukan. Saya sebenarnya amat hairan memerhatikan gelagat orang yang 
menonton orang lain bersukan. Bukan sekadar menonton, mereka menyokong pasukan yang 
ditonton dengan penuh jiwa dan raga. Mereka menunggu perlawanan bermula dengan penuh 
debaran. Mereka memerhati perlawanan dengan penuh kekhusyukan, kekhusyukan yang 
mengalahkan semua nilai khusyuk solatnya dalam sehari. Jika pasukan yang disokong menang 
mereka melompat kegembiraan. Jika sebaliknya, mereka tunduk kesedihan mengalirkan air 
mata. 

Kepada para penonton seumpama perenggan di atas, saya ingin bertanya beberapa soalan 
mudah. J ika anda sakit, adakah pasukan yang anda sokong datang untuk menziarahi anda? J ika 
anda menghadapi kesempitan kewangan, adakah pasukan yang anda sokong memberikan 
sumbangan atau pinjaman? Jika anda gagal dalam kehidupan, adakah pasukan yang anda 
sokong akan membantu anda mencapai kejayaan? Saya yakin jawapannya tidak. Oleh itu 
kenapakah anda menyerahkan segala jiwa dan raga, termasuk masa anda, kepada satu 
pasukan yang tidak kisah langsung tentang anda? 

Ada pun menonton TV, maka tontonlah dengan manhaj fokus dan prioriti, iaitu satu dua 
rancangan yang memberi manfaat kepada pembangunan minda. Percayalah, kebanyakan 
pemilik syarikat siaran TV tidak menonton apa yang disiarkan oleh syarikatnya melainkan 
beberapa rancangan yang terpilih. Mereka tahu, jika mereka menonton TV saban hari, mereka 
tidak akan menjadi individu berjaya yang dapat memiliki sebuah syarikat siaran TV. 

Akhir sekali, makan bersama-sama rakan dianjurkan oleh Islam kerana memiliki keberkatan di 
dalamnya. Rasulullah shallallahu 'alaihi wasallam pernah menegaskan: 

Berkumpullah kalian ketika makan dan sebutlah nama Allah padanya (Bismillahi Rahmani 
Rahim), nescaya makanan kalian akan diberkati. (Sahih: Dikeluarkan oleh Abu Daud dan dinilai sahih oleh 
al-Albani dalam Shahih Sunan Abu Daud, hadis no: 3764 (Kitab al-Ath'imah, Bab berkenaan berkumpul untuk makan)) 

Oleh itu makan bersama adalah sunnah Rasulullah shallallahu 'alaihi wasallam. Akan tetapi 
menghabiskan masa yang lama ketika makan bersama adalah pembaziran masa dan 
pembaziran bukanlah sunnah 


Langkah # 4: Di Celah-Celah Masa Ada Masa. 


Sebenarnya dalam keterbatasan masa yang dihadapi, kita boleh memiliki masa yang lebih. 
Berikut dikemukakan beberapa tip untuk mencari masa di celah-celah masa: 

Berani berkata tidak. Apabila orang lain mengajak anda untuk melakukan aktiviti yang sia-sia 
atau minimum manfaatnya, beranikan diri berkata tidak. Tolaklah ajakan tersebut dengan 
sopan, umpama: "Tak mengapa silakan, saya ada kertas kerja fakulti yang belum disiapkan.” 
Atau yang lebih baik: "Tak mengapalah, saya ada kertas kerja fakulti yang belum disiapkan. 
Hmm! Alang-alang anta ada masa lapang, jom kita siapkan bersama?" 

Gunakan kaedah temujanji (appointment). Kaedah temujanji bukan hanya untuk orang yang 
sudah berjaya tetapi juga untuk orang yang ingin berjaya. Apabila ada rakan yang ingin 
menziarahi anda, tetapkan waktu bermula dan berakhir. Apabila ada mesyuarat persatuan, 
minta ditetapkan waktu mula dan akhir. Kemudian jangan anda berganjak dari waktu yang 
dijanjikan. Kaedah ini mungkin kurang selesa bagi rakan atau ahli-ahli persatuan anda, justeru 
sejak awal berilah penjelasan yang hikmah tentangnya. 

Manfaatkan bas dan tandas. Dua suasana yang lazim kita lalui tetapi tidak sedar bahawa masa 
boleh dimanfaatkan di dalamnya. Ketika dalam pengangkutan awam dan tandas, kita 
sebenarnya memiliki masa untuk membaca, mengkaji dan berfikir. Maka janganlah bazirkannya 
dengan nyanyian dan khayalan. 

Do Not Disturb. Peranan tanda Do not disturb please bukan saja untuk digantung pada tombol 
pintu bilik hotel, tetapi juga untuk digantung pada tombol pintu bilik asrama atau dileher anda. 
Apabila anda sedang melakukan aktiviti yang penting, cuba elakkan faktor-faktor yang boleh 
menyebabkan gangguan. Senyapkan talifon bimbit. Tutup pintu bilik asrama. Pastikan rakan 
perbincangan di perpustakaan adalah mereka yang benar-benar fokus dalam perbincangan. 

Ketahuilah bahawa satu gangguan akan merosakkan fokus anda pada kadar dua hingga tiga 
kali ganda dari tempoh gangguan itu sendiri. Sebagai contoh, anda mungkin mengambil masa 
20 saat untuk membaca dan menjawab satu pesanan ringkas (SMS). Akan tetapi anda akan 
mengambil masa 1 minit untuk mengembalikan fokus kepada apa yang sedang anda lakukan 
sebelum itu. Kemudian, lazimnya SMS tersebut akan berbalas semula. Oleh kerana itulah 
dikatakan: A minor interruption will lead to many other interruptions. 

Cepat bukan jimat. Wujud satu kefahaman, bahawa sesuatu aktiviti yang dilakukan dengan 
cepat akan menjimatkan masa. Sebenarnya tidak, la bahkan membazir masa. Sebabnya: 

Cepat menyebabkan anda terpaksa menggunakan fikiran pada kadar yang tinggi. Ini 
menyebabkan ia cepat letih sehingga tidak dapat melakukan aktiviti seterusnya dengan efisyen. 
Cepat menyebabkan projek yang anda lakukan memiliki banyak kesilapan dan kekurangan. 
Akhirnya anda terpaksa melakukan semula dari awal untuk menampung kesilapan dan 
kekurangan tersebut demi mencapai kualiti yang memuaskan. 

Anda akan mudah marah dan merungut apabila berlaku gangguan yang tidak dijangkakan. Ini 
kerana gangguan tersebut mempengaruhi kadar kecepatan anda. Namun yang sebenarnya 
mengganggu ialah sikap anda yang ingin cepat sehingga mudah marah dan merungut. Satu 


gangguan mungkin mengambil masa 5 minit, tetapi anda akan memerlukan 15 minit untuk 
kembali tenang dan lapang. 

Anda mungkin dapat membaca buku dalam masa yang cepat (speed reading). Akan tetapi 
dalam kecepatan tersebut banyak poin penting yang anda tertinggal atau salah faham. 
Kemudian apabila ingin membuat kertas kerja, anda gagal mengemukakan maklumat yang 
bermanfaat dan tepat padahal semuanya sedia terkandung dalam buku-buku yang sudah anda 
baca sebelum itu. Akhirnya anda terpaksa merujuk semula kepada buku-buku tersebut. 

Oleh itu cepat bukanlah jimat. Sikap yang terbaik ialah dipertengahan antara cepat dan lambat. 
Sikap yang dimaksudkan ialah tenang. Rasulullah shallallahu 'alaihi wasallam pernah berpesan: 

Ketenangan adalah dari Allah manakala ketergesa-gesaan adalah dari syaitan. (Hasan: Dikeluarkan 
oleh al-Baihaqi dan dinilai hasan oleh al-Albani dalam Shahih al-Jami' al-Shagheir, hadis no: 3011) 

Lakukan pelaburan masa. Pelaburan bererti menggunakan modal yang kecil untuk memperoleh 
manfaat yang besar di kemudian hari. Pelaburan bukan sahaja berkaitan dengan wang ringgit, 
tetapi juga masa. Gunakan masa yang sedikit sebagai pelaburan untuk mencapai manfaat masa 
yang besar di kemudian hari. 

Satu contoh mudah, saya yakin para pembaca sekalian lazim menggunakan perisian Microsoft 
Word untuk menyiapkan kertas kerja kuliah dan sebagainya. Saya juga menggunakannya untuk 
menulis risalah ini. Pada mulanya saya menggunakan perisian tersebut secara terus tanpa 
belajar apa-apa tentangnya. "Alaah! Microsoft Word! Siapa yang tak tahu guna?" 

Akan tetapi pada satu hari, saya mengambil keputusan untuk belajar tentangnya. Saya 
membeli buku The Complete Idiot's Guide To Microsoft Word 97 oleh Daniel T. Babola yang 
diterbitkan oleh QUE Corporation, tahun 1996. 

Saya mengambil masa kira-kira tiga minggu untuk mengkajinya. "Wah! Sungguh banyak yang 
mampu dilakukan oleh perisian ini. Dan semua itu dapat dilakukan dengan amat mudah.” 
Demikian bisik hati saya. Apa yang saya belajar dalam tiga minggu tersebut, sepuluh tahun 
yang lalu, dapat saya manfaatkan hingga hari ini. Tiga minggu tersebut merupakan satu 
pelaburan masa yang benar-benar menguntungkan, la, alhamdulillah, membolehkah saya 
melakukan pelbagai kerja dengan perisian Microsoft Word dan semuanya dapat dilakukan 
dengan mudah dan kemas. 

Tak dapat bayangkan apa yang saya maksudkan? Cubalah anda melaburkan masa 
membacanya. Carilah edisi yang terkini. Saya yakin kertas kerja kuliah dapat anda siapkan 
dengan kemas lagi canggih dalam masa sejam berbanding tiga jam sebelumnya. 

Belanjakan RM untuk masa. Ada satu kata pepatah Inggeris: Time is more valuable than 
money. lyya! Masa lebih bernilai dari wang ringgit. Maka gunakanlah wang ringgit untuk 
memperoleh masa yang lebih. Kertas kerja kuliah anda sekali lagi saya jadikan contoh. Adakah 
anda terpaksa ke makmal komputer atau cybercafe untuk menaipnya? Banyak masa yang 
terbuang di sana, dari menunggu giliran sehinggalah kepada petunjuk di skrin yang tidak 
bergerak searah dengan tetikus. 

Sebagai alternatif lain, cuba beli komputer riba sendiri. Anda tidak perlu membelanjakan wang 
yang banyak. Memadai komputer riba terpakai dengan kelajuan processor yang sederhana. 
RM1500.00 yang anda belanjakan akan dapat menjimatkan masa anda dalam jumlah yang 
tidak dapat dihitung. 

Menyentuh berkenaan mencari masa di celah-celah masa, saya tidaklah bermaksud agar para 
pembaca sekalian menggunakan seluruh masa yang ada untuk bekerja keras. Islam tidak 
menyuruh umatnya menjadi rahib yang hanya beribadah mahu pun robot yang hanya bekerja. 
Sebaliknya Islam membolehkan agar ibadah dan kerja diselang-seli dengan lawak jenaka, 



sembang-sembang bersama rakan dan beristirehat. Ringkasnya, setiap sesuatu ada masanya, 
yang penting hendaklah kita membahagikannya secara adil. 

Salah seorang sahabat dan juru tulis Rasulullah shallallahu 'alaihi wasallam bernama Hanzhalah 
al-Usaidi radhiallahu 'anh pernah menceritakan: 'Satu hari saya berjumpa dengan Abu Bakar 
as-Shiddiq radhiallahu 'anh." Abu Bakar bertanya: "Kamu apa khabar?" 

Hanzalah menjawab: "Saya telah melakukan satu kemunafiqan!" 

"Subhanallah! Apa yang kamu cakap ni?" 

"Sebentar tadi saya bersama Rasulullah shallallahu 'alaihi wasallam. Baginda mengingatkan 
kami berkenaan neraka dan syurga sehingga seolah-olah saya dapat melihat dengan mata saya 
sendiri. Apabila saya berangkat pulang dari sisi Rasulullah shallallahu 'alaihi wasallam, saya 
bermain-main bersama isteri dan anak-anak serta melakukan beberapa urusan sehingga saya 
lupa kebanyakan (dari apa yang dipelajari dari Rasulullah sebelum itu)." 

"Demi Allah! Saya juga pernah mengalami hal yang sama!" ujar Abu Bakar. 

Kemudian Hanzhalah dan Abu Bakar pergi berjumpa Rasulullah shallallahu 'alaihi wasallam. 
Hanzhalah berkata: "Wahai Rasulullah! Saya telah menjadi seorang munafiq!" 

Rasulullah bertanya: "Kenapa sedemikian?" Lalu Hanzhalah menceritakan apa yang terjadi 
padanya. Lalu Rasulullah bersabda: 

if ^ L)! 

"Demi Allah yang jiwaku berada di Tangan-Nya, kalau kalian sentiasa dalam keadaan seperti 
ketika bersamaku dan kalian sentiasa berzikir, nescaya para malaikat akan menemani kalian di 
atas tempat tidur dan juga di jalanan. 

Akan tetapi wahai Hanzhalah, segala sesuatu ada masanya." (Baginda mengulanginya tiga kali). 

(Sahih: Dikeluarkan oleh Muslim dalam Shahihnya, hadis no: 2750 (Kitab al-Taubah, Bab keutamaan sentiasa 
berzikir...)) 


Langkah # 5: Carilah Keberkatan Dalam Masa 


Sebelum ini saya ada menerangkan tentang formula masa dan pergerakan jam. Memang, ia 
tidak dapat diubah. Akan tetapi sebagai seorang mukmin, kita beriman kepada wujudnya 
sesuatu yang istimewa di sebalik formula masa dan pergerakan jam. Perkara istimewa tersebut 
tidak dapat diukur dengan apa-apa formula dan tidak dapat dilihat pada mana-mana jam. 

Perkara istimewa tersebut ialah keberkatan yang dikurniakan oleh Allah Subhanahu wa Ta'ala 
kepada para hamba-Nya yang terpilih. Dengan keberkatan ini, seseorang itu mampu melakukan 
banyak perkara bermanfaat untuk agama, umat, manusia dan alam sekali pun dalam formula 
masa dan pergerakan jam yang tetap sama. 

Bagaimanakah memperoleh atau mencari keberkatan dalam masa? Berikut dikemukakan dua 
cara: 

Memberi perhatian kepada hal-ehwal ibubapa. 

Rasulullah shallallahu 'alaihi wasallam bersabda: 

Ali jll jaa-m ^ ujll kV, „j jjjj]) a j a j 


Keredhaan Allah terletak pada keredhaan ibubapa manakala kemurkaan Allah terletak pada 
kemurkaan ibubapa. (Sahih: Dikeluarkan oleh al-Tirmizi dalam Sunannya, hadis no: 1899 (Kitab al-Birr wa al- 
Shalah, Bab berkenaan keutamaan pada keredhaan ibubapa) dan ia dinilai sahih oleh al-Albani dalam Silsilah al-Ahadits 
al-Shahihah - hadis no: 515) 

Luangkanlah masa sekurang-kurang seminggu sekali untuk menalifon ibubapa atau menulis 
surat kepada mereka. Sebulan sekali, baliklah ke kampung menziarahi dan memperhatikan hal 
ehwal mereka. Dalam zaman materialisme dan individualisme masa kini, ibubapa sering 
diketepikan. Akan tetapi ketahuilah, keredhaan Allah terletak pada keredhaan ibubapa kita. Jika 
ibubapa redha kepada kita, Allah juga akan redha kepada kita. Apabila Allah redha kepada kita, 
tidak ada perkataan yang mampu saya taip untuk menggambarkan hasilnya. (Lebih lanjut 
berkenaan kedudukan ibubapa dalam Islam, rujuk buku saya Wahai Ibu! Wahai Ayah! terbitan J ahabersa, Johor Bahru, 
2006) 


Sedekahkan masa 


Allah Subhanahu wa Ta'ala berfirman: 

Al] I j Aja, AjLs ALIuj JjIIuj nj Aja, Alit Jjjajj QJ^) 

^ui)j Ali) j fLiuj ,j^J L-flC-b-ia j 

Bandingan (derma) orang-orang yang membelanjakan hartanya pada jalan Allah, ialah sama 
seperti sebiji benih yang tumbuh menerbitkan tujuh tangkai; tiap-tiap tangkai itu pula 
mengandungi seratus biji. Dan (ingatlah), Allah akan melipat gandakan pahala bagi sesiapa 
yang dikehendaki-Nya, dan Allah Maha Luas (rahmat) kurnia-Nya, lagi Meliputi ilmu 
pengetahuan- Nya. [al-Baqarah 2:261] 

Dalam ayat di atas Allah Subhanahu wa Ta'ala menerangkan pulangan dividen harta bagi 
sesiapa yang sebelum itu mensedekahkan hartanya secara ikhlas untuk kebaikan agama dan 
umat Islam. Secara analogi, demikianlah juga dividen masa yang akan diperoleh oleh sesiapa 
yang mensedekahkan masanya secara ikhlas demi kebaikan agama dan umat Islam. Sedekah 
masa yang saya maksudkan ialah melakukan kerja-kerja sukarelawan. Kerja sukarelawan 
tersebut bukanlah kerana kumpulan atau persatuan, tetapi kerana agama dan umat. 

Antara kerja sukarelawan yang saya maksudkan ialah mengajar tusyen kepada pelajar-pelajar 
sekolah luar bandar, melawat hospital, melawat rumah orang tua, melawat rumah orang kurang 
upaya dan memperbaiki rumah yang rosak di kawasan kampung. Jika anda menguasai ilmu 
agama, lakukanlah amar ma'ruf dan nahi mungkar. (Lebih lanjut tentang ilmu yang saya maksudkan, 
rujuk buku saya Marilah Berkenalan Dengan Ahl al-Sunnah wa al-Jama'ah, terbitan J ahabersa, Johor Bahru, 2007) J ika 

anda menguasai ilmu perbandingan agama, maka jadilah seorang pendakwah. Sesiapa yang 
mensedekahkan masanya demi kebaikan agama dan umat Islam, maka Allah Subhanahu wa 
Ta'ala akan mengurniakan kepadanya kelapangan masa untuk melakukan pelbagai lagi perkara 
yang bermanfaat. 

Dua perkara di atas, iaitu memperhatikan hal-ehwal ibubapa dan melakukan aktiviti 
sukarelawan telah saya senaraikan ketika mengupas langkah pengurusan masa # 1. Di sana 
saya senaraikan bahawa jumlah perkara yang hendak dilakukan oleh seseorang hendaklah 
dikurangkan kepada: 

- Memberi tumpuan menuntut ilmu agama. 

- Memberi tumpuan kepada jurusan yang diambil. 

- Memberi perhatian kepada hal-ehwal ibubapa di kampung. 

- Menyertai hanya satu aktiviti sukarelawan di kampus. 


Apabila anda melakukan perkara ketiga dan keempat secara ikhlas dan sebaik-baiknya, Allah 
Subhanahu wa Ta'ala akan mengurniakan keberkatan dalam masa anda sehingga anda memiliki 
kelapangan untuk melakukan perkara-perkara lain yang bermanfaat. Maka setelah itu, senarai 
empat perkara di atas boleh anda tambah menjadi lima, enam dan seterusnya. Akan tetapi 
ingat, hendaklah perkara yang anda tambah itu masuk dalam kategori firman Allah Subhanahu 
wa Ta'ala: 

olaJlLall IjiaCj Ijlal ( 2 ) Ol ( 1 ) 

(3) jjLaJb 

Demi Masa! Sesungguhnya manusia itu dalam kerugian, kecuali orang-orang yang beriman dan 
beramal shalih, dan mereka pula berpesan-pesan dengan kebenaran serta berpesan-pesan 
dengan kesabaran. [al-'Ashr 103:1-3] 



